**TEENUSE OSUTAMISE LEPING NR [...]**

**Sihtasutus Eesti Teadusagentuur**, registrikoodiga 90000759 ja aadressiga Soola tn 8, 51004 Tartu (edaspidi “**ETAG**”), mida esindab volikirja/põhikirja alusel [nimi], ja

**Regionaal- ja Põllumajandusministeerium**, registrikoodiga [registrikood] ja aadressiga [aadress] (edaspidi „**ministeerium 1**“) mida esindab volikirja/põhikirja alusel [nimi], ja

**Kliimaministeerium**, registrikoodiga [registrikood] ja aadressiga [aadress] (edaspidi „**ministeerium 2**“) mida esindab volikirja/põhikirja alusel [nimi],

[täiendada nimekirja vastavalt vajadusele]

ETAG ja ministeeriumid edaspidi koos nimetatud kui „**tellija**“ või „**tellijad**“,

ja

**Konsortsium,** kuhu kuuluvad ([konsortsiumi liikmete nimed]) (edaspidi “**konsortsium**” või “**teenuse osutaja**”), mida esindab konsortsiumilepingu alusel juhtivpartner [juhtivpartneri nimi], mida esindab volikirja/põhikirja alusel [nimi],

tellija ja teenuse osutaja edaspidi ühiselt nimetatud ka kui “**pooled**” ja eraldi kui “**pool**”,

**VÕTTES ARVESSE, ET:**

1. käesolev leping sõlmitakse riigi teadus-, arendus- ja innovatsioonitegevuste tulemuste rakendamise võimekuse tõstmine ühiskonnas ning selleks soodsa poliitikakeskkonna loomine (edaspidi “**RITA+**”) programmi alategevuse 1 „ministeeriumide valitsemisalade ülestel teemadel interdistsiplinaarsete rakendusuuringute teostamine nutika spetsialiseerumise valdkondades ühiskonna ja majanduse olemasolevate ja eesseisvate väljakutsete lahendamiseks“ elluviimise raames,
2. lepingu täitmisel juhindutakse mh haridus- ja teadusministri 21. novembri 2023. a käskkirja nr 317 lisast „Teadus-, arendus- ja innovatsioonitegevuste tulemuste rakendamise võimekuse tõstmine ühiskonnas ning selleks soodsa poliitikakeskkonna loomine“ (RITA+) elluviimiseks toetuse andmine“ ja teistest seotud Eesti Vabariigi õigusaktidest,
3. lepingu täitmisel lähtutakse ETAGi korraldatud avaliku konkursi “[avaliku konkursi nimetus]” tulemustest,

sõlmisid käesoleva teenuse osutamise lepingu (edaspidi “**leping**”) alljärgnevas:

1. **LEPINGU ESE**
   1. Lepingu alusel kohustub teenuse osutaja tegema teadus- ja arendustöö **„[teadus- ja arendustöö nimetus]“** (projekti nr ETISes [projekti nr])(edaspidi „**töö**“ või „**uuring**“) ning ETAG tasub selle eest teenuse osutajale tasu summas [summa] eurot ([summa sõnades]).
   2. Töö eesmärk, selle juurde kuuluvad osad, töö tulemuse kirjeldus, töö tegemise tähtajad, nõuded, millele valmis töö peab vastama ning muu vajalik informatsioon lepingu täitmiseks on toodud lepingu lisades.
   3. Pooled moodustavad lepingu täitmiseks ühiselt projekti juhtkomisjoni, kuhu kuulub kuni 7 liiget. Juhtkomisjoni koosseisu kuuluvad konsortsiumi liikmete esindajad, tellijate esindajad või nende poolt nimetatud liikmed ning väliste ekspertide esindajad, kusjuures ministeeriumite ja ETAGi hääleõiguslikke esindajaid peab juhtkomisjonis olema vähemalt 2/3 ulatuses. Juhtkomisjoni ülesanne on jälgida ja vajadusel suunata töö tegemist ning kooskõlastada töö tegevuste ning eelarve muudatused.
2. **LEPINGU DOKUMENDID**
   1. Lepingu dokumendid koosnevad lepingust, selle lisadest ja muudest kokkulepetest, mis sõlmitakse lepingu sõlmimise ajal või pärast lepingu sõlmimist ja mis on lepingu lahutamatuteks osadeks ning moodustavad koos lepinguga ühtse tervikliku kokkuleppe poolte vahel.
   2. Lepingul on sõlmimise hetkel järgmised lisad:
      1. **Lisa 1** - Uuringuettepanek (taotlus) koos lisadega;
      2. **Lisa 2** – Lähteülesanne;
      3. **Lisa** 3 – Rahastusotsus;
      4. [täiendada vastavalt konkreetse projekti vajadustele].
3. **TÖÖ ÜLEANDMINE JA VASTUVÕTMINE**
   1. Teenuse osutaja annab kokkulepitud nõuetele vastava töö tellijale üle järgmiselt:
      1. I vahearuanne hiljemalt [kuupäev];
      2. II vahearuanne hiljemalt [kuupäev];
      3. [täiendada vastavalt vajadusele];
      4. lõpparuande mustand hiljemalt [kuupäev];
      5. lõpparuanne hiljemalt [kuupäev].
   2. Aruandeid hindab projekti juhtkomisjon, kes teeb vajadusel 14 päeva jooksul ettepanekuid asjaomase aruande täiendamiseks vastavalt taotlusele. Juhul kui juhtkomisjon teeb ettepaneku aruande täiendamiseks, peab teenuse osutaja tegema töös vastavad parandused tellija antud mõistliku tähtaja jooksul.
   3. Töö loetakse vastuvõetuks lõpparuande heakskiitmisega juhtkomisjoni poolt. Eraldi üleandmise-vastuvõtmise akti ei koostata.
4. **INTELLEKTUAALNE OMAND**
   1. *Teenuse osutaja varasem intellektuaalomand*
      1. Kõik intellektuaalse omandi õigused, mis on teenuse osutaja (sh mistahes konsortsiumi liikme ja nende alltöövõtjate ning litsentsiandjate) omandis enne käesolevat lepingut (edaspidi „**varasem intellektuaalomand**“), on ja jäävad teenuse osutaja omandisse.
      2. Teenuse osutaja varasem intellektuaalomand hõlmab kõiki intellektuaalse omandi õigusi, sh kõik patendid ja patenditaotlused, mis kuuluvad teenuse osutajale või on tema kontrolli all, sh kaubamärgid, autoriõigused, tehnoloogia, oskusteave ja muud teenuse osutajale kuuluvad intellektuaalomandi vormid (olenemata sellest, kas need on registreeritud või registreeritavad või mitte), mille kasutamine võib osutuda vajalikuks seoses tööga ja mida teenuse osutaja kasutab töö täitmise käigus ja/või töö tulemuste rakendamiseks.
      3. Teenuse osutaja annab tellijatele mitte-eksklusiivse õiguse kasutada oma varasemat intellektuaalomandit üksnes ulatuses, milles see on vajalik tellijatele tellitud töö tulemuste kasutamise eesmärgil. Teenuse osutaja kinnitab, et varasema intellektuaalomandi kasutamine tellijate poolt ei riku ühegi kolmanda isiku intellektuaalomandi õigusi ega ühtegi kohaldatavatest õigusaktidest tulenevat nõuet ega keeldu.
      4. Tellijatele ega teistele isikutele ei anta mingeid litsentse ega mistahes muid õigusi seoses teenuse osutaja varasema intellektuaalomandiga, välja arvatud punkti 4.1.3 kohaselt töö tulemuste kasutamiseks. Vajadusel sõlmivad pooled varasema intellektuaalomandi kasutamiseks lihtlitsentsilepingu, milles lepitakse kokku mh varasema intellektuaalomandi kasutamisega seotud piirangud ja muud tingimused.
      5. Tellijatele varasema intellektuaalomandi kasutamiseks andmise tasu sisaldub teenuse osutajale punkti 5.1 alusel makstava tasu sees. Teenuse osutajal ei ole õigust varasema intellektuaalomandi kasutamise õiguse andmise eest nõuda täiendavat tasu.
   2. *Lepingu täitmisel loodud uus intellektuaalomand*
      1. Pooled on kokku leppinud, et kõik varalised õigused (sh patendid ja patenditaotlused, õigus taotleda töö ja selle tulemuse suhtes patendi ja/või kasuliku mudeli registreerimist ning saada vastava kaitsedokumendi omanikuks, kaubamärgid, autoriõigused ja muud intellektuaalomandi vormid, olenemata sellest, kas need on registreeritud või registreeritavad või mitte), mis on seotud teenuse osutaja poolt (sh mistahes konsortsiumi liikme, nende töötajate, alltöövõtjate ja muude isikute poolt) käesoleva lepingu alusel tehtud tööga ning muude intellektuaalse tegevuse tulemustega, mis on käesoleva lepingu raames loodud (edaspidi „**uus intellektuaalomand**“), jäävad käesoleva lepingu alusel kuuluma teenuse osutaja omandisse, arvestades lepingus sätestatud piiranguid. Konsortsiumi liikmed sõlmivad vajadusel omavahel kokkuleppe intellektuaalse omandi omavahelise kuuluvuse ja kasutamise tingimuste ja haldamise kohta.
      2. Teenuse osutaja uus intellektuaalomand hõlmab kõiki käesoleva lepingu raames teenuse osutaja poolt (sh mis tahes konsortsiumi liikme, nende töötajate, alltöövõtjate ja muude isikute poolt) loodud intellektuaalse tegevuse tulemusi, sh, ent mitte üksnes, kõik uuringute tulemused, leiutised, kasulikud mudelid, tööstusdisainilahendused, tehnoloogiad, oskusteave, andmebaasid ja andmekogud, arvutiprogrammid, aruanded, artiklid, raportid, kasutusjuhendid ja muud kirjalikud teosed, [muuta/täiendada nimekirja vastavalt konkreetse projekti vajadustele] ja mis tahes muu intellektuaalne omand, mis luuakse teenuse osutaja poolt käesoleva lepingu täitmise käigus tellitud töö teostamise raames või sellega seoses.
      3. Teenuse osutaja kohustub tagama, et töö teostamisega seotud isikud (töötajad, alltöövõtjad jms) loovutavad ja annavad konsortsiumi liikmele, kelle töötajad või alltöövõtjad nad on, täielikult ja tagasivõtmatult seadusega maksimaalselt lubatud ulatuses lõplikult üle kõik õigused töö ja selle tulemustega seotud intellektuaalse tegevuse tulemustele. Samuti kohustub teenuse osutaja tagama kõigi konsortsiumi liikmete poolt oma töötajate ja alltöövõtjate käest uue intellektuaalomandiga seotud isiklike õiguste kasutamiseks litsentside hankimise, mis on vajalikud uue intellektuaalomandi vabaks kasutamiseks ja sellega seotud õiguste täies mahus teostamiseks.
      4. Teenuse osutaja on kohustatud andma tellijatele tasuta tagasivõtmatu ja piiramatu litsentsi koos all-litsentsi andmise õigusega uue intellektuaalomandiga seotud varaliste õiguste kasutamiseks tellijate äranägemisel. Teenuse osutaja poolt antud litsents annab tellijatele, sh nende töötajatele, teenusepakkujatele ja kolmandatele isikutele tagasivõtmatu loa ilma teenuse osutaja nõusolekuta kasutada uut intellektuaalomandit mis tahes eesmärgil ja mis tahes viisil, uut intellektuaalomandit reprodutseerida, uut intellektuaalomandit või selle koopiaid üldsusele edastada, sealhulgas neid kättesaadavaks teha või eksponeerida, samuti avalikult esitada, uut intellektuaalomandit või selle koopiaid levitada, laenutada ja rentida ning anda all-litsentse uue intellektuaalomandi või selle koopiate suhtes kehtivate õiguste kohta. Litsents loetakse antuks iga punktis 3.1 nimetatud aruande üleandmisega tellijatele ning litsents kehtib kuni õiguste kehtivuse lõppemiseni.
      5. Koos varaliste õiguste litsentsiga annab teenuse osutaja tellijatele tagasivõtmatu, tingimusteta litsentsi koos all-litsentsi andmise õigusega uue intellektuaalomandiga seotud isiklike õiguste kasutamiseks seadusega maksimaalselt lubatud ulatuses. Teenuse osutaja poolt antud litsents annab tellijatele, sh nende töötajatele, teenusepakkujatele ja kolmandatele isikutele tagasivõtmatu loa ilma teenuse osutaja nõusolekuta teha uude intellektuaalomandisse mistahes muudatusi ja täiendusi, luua uuel intellektuaalomandil põhinevaid tuletatud teoseid ning ühendada uut intellektuaalomandit kolmandate isikute intellektuaalse tegevuse tulemustega. Litsents loetakse antuks punktis 3.1 nimetatud aruannete üleandmisega tellijatele ning litsents kehtib kuni õiguste kehtivuse lõppemiseni.
      6. Teenuse osutaja on kohustatud andma kolmandatele isikutele õiguse uue intellektuaalomandi kasutamiseks õiglastel ja mõistlikel turutingimustel, näiteks lihtlitsentside kaudu.
      7. Teenuse osutaja ei saa eraldi tasu tellijale litsentseeritavate õiguste eest. Tasu õiguste üleandmise ja litsentseerimise eest on hõlmatud lepingu punktis 5.1 toodud tasus.
   3. *Intellektuaalse omandi õiguskaitse*
      1. Teenuse osutaja teatab tellijale kavatsusest esitada patendi- või kasuliku mudeli registreerimistaotlus töö käigus loodud uue intellektuaalomandi suhtes ning patenditaotluse või kasuliku mudeli registreerimistaotluse Patendiametile esitamisest ja nende menetlemise käigust.
      2. Töö käigus loodud uuele intellektuaalomandile õiguskaitse saamise, jõushoidmise ja õiguste jõustamise kulud kannab teenuse osutaja.
      3. Teenuse osutaja on kohustatud andma tellijatele tasuta, tagasivõtmatult, piiranguteta ja lõplikult üle töö käigus loodud uue intellektuaalomandi suhtes tekkinud intellektuaalse omandi alased õigused, kui konsortsium või mistahes konsortsiumi liige kasutab uut intellektuaalomandit viisil, mis kahjustab avalikku huvi.
      4. Teenuse osutaja vastutab kolmandatele isikutele kuuluvate intellektuaalse omandi alaste õiguste järgimise eest.
5. **TASU**
   1. Tasu töö korrektse teostamise eest on [summa] eurot koos käibemaksuga. ETAG tasub töö eest pärast vahearuannete ja lõpparuande heakskiitmist teenuse osutaja esitatud e-arvete alusel.
   2. Tasust [summa] eurot makstakse Euroopa Regionaalarengu Fondist rahastatava sekkumise „Teadus-, arendus- ja innovatsioonitegevuste tulemuste rakendamise võimekuse tõstmine ühiskonnas ning selleks soodsa poliitikakeskkonna loomine“ (RITA+) vahenditest, [summa] eurot ministeerium 1 vahenditest ning [summa] eurot ministeerium 2 vahenditest. Nimetatud summades sisaldub käibemaks.
   3. Kui lepingu punktis 5.1 nimetatud tasu muudetakse, muutub ka RITA+ ning ministeeriumite vahenditest eraldatav tasu selliselt, et säilib esialgse rahastuse proportsioon.
   4. Kõigi käesoleva lepingu alusel esitatavate arvete maksetähtaeg on 30 kalendripäeva.
6. **POOLTE KOHUSTUSED**
   1. Teenuse osutaja kohustub:
      1. tegema töö vastavalt lepingus ja selle lisades kokkulepitud eesmärkidele ja kirjeldusele;
      2. tegema töö lepingu lisades kokkulepitud meeskonnaga (või võrreldava kvalifikatsiooni ja pädevusega asendatud meeskonnaliikmetega);
      3. informeerima tellijaid koheselt töö tegemise käigus ilmnenud probleemidest ja lepingu või selle lisade muutmise, sh meeskonnaliikmete asendamise vajadusest;
      4. määrama teenuse osutaja poolsed juhtkomisjoni liikmed ning võtma osa juhtkomisjoni tööst vastavalt tellija juhistele;
      5. tagama, et iga konsortsiumi liige kinnitab enne projektiga alustamist huvide konflikti puudumist projektis osalemiseks;
      6. andma tellijatele üle lepingus ja selle lisades nimetatud dokumendid ja tegema andmed kättesaadavaks lähteülesandes nimetatud viisil;
      7. viima koostöös tellijatega ellu lepingus ja selle lisades nimetatud koostöövormid (sealhulgas analüüsi tutvustamine, kohtumised tellijate esindajatega);
      8. esitama tellijale aruanded ja andma töö tellijale üle vastavalt lepingu punktile 3;
      9. arvestama töö tegemisel ja aruannete esitamisel tellija kirjalikku taasesitamist võimaldaval viisil tehtud märkustega ja antud juhistega;
      10. jälgima töö tulemuste vormistamisel ja neist teavitamisel Vabariigi Valitsuse 12.05.2022 määruses nr 54 „Perioodi 2021–2027 ühtekuuluvus- ja siseturvalisuspoliitika fondide vahendite andmisest avalikkuse teavitamine“ kehtestatud nõudeid ning viitama, et tööd on rahastatud RITA+ programmi toetustest;
      11. võimaldama tellijal ja tema volitatud isikutel kontrollida esitatud aruandeid.
   2. ETAG kohustub:
      1. tasuma tehtud töö eest teenuse osutajale vastavalt lepingu punktile 5;
      2. nõustama teenuse osutajat vajadusel aruannete täitmisel ja esitamisel;
      3. andma teenuse osutajale viimase nõudmisel lepingu täitmiseks vajalikku muud abi, infot jm;
      4. määrama ETAGi poolsed juhtkomisjoni liikmed ning korraldama juhtkomisjoni tööd, sealhulgas korraldama aruannete hindamise;
      5. tegema teenuse osutajaga koostööd kokkulepitud koostöövormide elluviimisel.
   3. Ministeeriumid kohustuvad:
      1. kandma ETAGi esitatud arve alusel ETAGile üle lepingu punktis 5.2 nimetatud asjaomase ministeeriumi tasu osa;
      2. andma teenuse osutajale viimase nõudmisel lepingu täitmiseks vajalikku muud abi, infot jm;
      3. määrama ministeeriumite poolsed juhtkomisjoni liikmed ning osalema juhtkomisjoni töös;
      4. tegema teenuse osutajaga koostööd kokkulepitud koostöövormide elluviimisel.
7. **TEAVITAMINE JA AVALIKUSTAMINE**
   1. Pooltel on õigus kasutada töö tulemusena valminud uut intellektuaalomandit viisil, mis võib kaasa tuua sellise intellektuaalomandi või selle osa avaldamise kolmandatele isikutele (s.h trükkimine, levitamine ja avaldamine veebileheküljel), arvestades töö tulemustega seotud intellektuaalse omandi õiguste kaitse vajadustest tingitud piiranguid (nt patenditaotluse esitamise korral, konfidentsiaalse info kaitse), riigikaitselisest vajadusest tingitud või muid käesolevas lepingus sätestatud piiranguid.
   2. Pooled kohustuvad mitte avalikustama töö käigus loodud leiutist käsitlevat informatsiooni arvates konsortsiumilt punktis 4.3.1. viidatud patenditaotluse või kasuliku mudeli registreerimistaotluse esitamise kavatsuse teate saamisest kuni patenditaotluse või kasuliku mudeli registreeringu publitseerimiseni Patendiameti poolt.
   3. Tulemuste avalikustamisel kohaldatakse avaliku teabe seaduses, konkurentsiseaduses ning patendiseaduses sätestatut.
   4. Pooled arvestavad, et ettevõtjad ei tohi saada selle lepingu alusel lubamatut riigiabi.
8. **VASTUTUS**
   1. Pooled täidavad oma kohustusi nõuetekohaselt, mõistlikult, heas usus ja hoolsalt ning lähtudes hea teadustava põhimõtetest.
   2. Lepingust tulenevat kohustust rikkunud pool on kohustatud hüvitama teis(t)ele pool(t)ele rikkumisega põhjustatud otsese varalise kahju tegema kõik endast oleneva et heastada tekkinud olukord.
   3. Kohustuse rikkumine on vabandatav, kui pool rikkus kohustust vääramatu jõu tõttu. Vääramatu jõud on asjaolu, mida rikkunud pool ei saanud mõjutada ja mõistlikkuse põhimõttest lähtudes ei saanud temalt oodata, et ta lepingu sõlmimisel selle asjaoluga arvestaks või seda väldiks või takistava asjaolu või selle tagajärje ületaks.
   4. Pooled ei vastuta kohustuste täitmata jätmise eest, kui lepingu mittekohase täitmise põhjustab teine pool oma lepingust tulenevate kohustuste täitmata jätmisega.
   5. Pool teatab teis(t)ele pool(t)ele lepingu rikkumisest, kirjeldades rikkumist piisavalt täpselt kolmekümne (30) päeva jooksul arvates päevast, millal sai teada või pidi teada saama lepingu rikkumisest. Lepingu rikkumisest ei pea teatama, kui lepingu rikkumine seisneb lepingus sätestatud tähtajaks mõne dokumendi üle andmata jätmises.
   6. Pool võib lepingust taganeda, kui teine pool on lepingust tulenevat kohustust oluliselt rikkunud ja lepingut rikkunud pool ei ole kohustuse täitmiseks antud 30 (kolmekümne) päevase täiendava tähtaja jooksul asunud kohustust täitma.
   7. Juhul, kui teenuse osutaja viivitab põhjendamatult töö tegemisega ja ei ole tööd üle andnud kahe kuu möödumisel arvates punktis 3.1 sätestatud vastava aruande üleandmise tähtajast või rikub oluliselt lepingus ja selle lisades toodud töö teostamise nõudeid, on tellijal õigus lepingust ühepoolselt taganeda.
   8. Juhul, kui tellija on viivitanud teenuse osutajale tasu maksmisega rohkem kui kuu üle punktis 5 kokkulepitud tähtaja või rikub oluliselt käesolevas lepingus või selle lisades sätestatud kohustusi, on teenuse osutajal õigus lepingust ühepoolselt taganeda ja nõuda sisse teenuse osutajale tekitatud kahju (eelkõige viivist).
9. **KONFIDENTSIAALSUS JA ISIKUANDMED**
   1. Pooled kohustuvad lepingu kehtivuse ajal ning tähtajatult pärast lepingu lõppemist hoidma saladuses neile lepingu täitmise käigus teatavaks saanud informatsiooni, mis on ühe poole poolt teis(t)ele poolele edastamise hetkel tähistatud kui konfidentsiaalne, samuti asutusesiseseks kasutamiseks tunnistatud ja isikute eraelu puudutavat teavet.
   2. Pooled kohustuvad mitte avalikustama konfidentsiaalset teavet kolmandatele isikutele ilma teise poole eelneva kirjaliku nõusolekuta va juhul, kui kolmandatel isikutel on seadusest tulenev õigus vastavat teavet nõuda.
   3. Pooled on kohustatud tegema enda poolt kõik, et konfidentsiaalne teave ei muutuks nende töötajate või muude isikute kaudu avalikuks.
   4. Juhul, kui pooled on lisaks lepingule allkirjastanud ka konfidentsiaalsuskokkuleppe, kohustuvad pooled järgima ka konfidentsiaalsuskokkuleppest tulenevaid nõudeid ja piiranguid.
   5. Juhul, kui tööde tegemiseks on vajalik isikuandmete töötlemine, sõlmivad pooled selleks eraldi andmetöötluslepingu ning kohustuvad tööde raames isikuandmete töötlemisel järgima ka andmetöötluslepingust tulenevaid nõudeid ja piiranguid.
10. **TEADETE EDASTAMINE**
    1. Pooled edastavad lepinguga seotud teated vastava poole volitatud esindajale või ametlikul aadressil.
    2. Poolte volitatud esindajad käesoleva lepingu täitmisel on järgmised:
       1. Konsortsiumi volitatud esindajaks suhetes tellijaga on juhtivpartner, kes lähtub konsortsiumi esindamisel käesolevast lepingust ja konsortsiumi liikmete vahel sõlmitud konsortsiumilepingust. Juhtivpartner nimetab oma esindajaks käesolevas lepingus nimetatud kohustuste täitmisel [nimi], tel: [telefoni nr], e-post: [e-post].
       2. ETAGi volitatud esindajaks suhetes teenuse osutajaga käesolevas lepingus nimetatud kohustuste täitmisel on [nimi], tel: [telefoni nr], e-post [e-post].
       3. Ministeeriumi 1 volitatud esindajaks suhetes teenuse osutajaga käesolevas lepingus nimetatud kohustuste täitmisel on [nimi], tel: [telefoni nr], e-post [e-post].
       4. Ministeeriumi 2 volitatud esindajaks suhetes teenuse osutajaga käesolevas lepingus nimetatud kohustuste täitmisel on [nimi], tel: [telefoni nr], e-post [e-post].
    3. Pooltevahelised lepinguga seotud andmed ja tahteavaldused, kaasa arvatud lepingu rikkumisest teatamine, peavad olema esitatud kirjalikku taasesitamist võimaldavas vormis, välja arvatud juhtudel, kui teade on informatiivse iseloomuga, mis ei loo ega too kaasa õiguslikke tagajärgi, või kui käesolevas lepingus on ette nähtud teisiti.
    4. Kõik teated, mis on saadetud ülaltoodud volitatud esindajate või asutuse ametlikule e-postile, loetakse kättesaaduks saatmise momendil.
    5. Pooled kohustuvad mistahes muudatustest oma volitatud esindajate ja/või nende kontaktandmete osas viivitamatult vähemalt kirjalikku taasesitamist võimaldavas vormis teist poolt teavitama. Kuni teate kättesaamiseni loetakse teise poole jaoks kehtivaks andmed, mis on talle esitatud.
11. **LEPINGU KEHTIVUS, SELLE MUUTMINE JA LÕPPSÄTTED**
    1. Leping sõlmitakse eesti keeles elektroonselt ja allkirjastatakse digitaalselt. Leping jõustub allkirjastamisest kõigi poolte poolt.
    2. Lepingut võib muuta poolte kirjalikul kokkuleppel, mis vormistatakse lepingu lisana. Muudatused jõustuvad pärast allakirjutamist poolte poolt või poolte poolt määratud tähtajal.
    3. Tellijal on õigus leping üles öelda igal ajal, tasudes teenuse osutajale lepingu ülesütlemise päevaks faktiliselt teostatud ja üle antud töö eest.
    4. Juhul kui tellijale saab aruannete hindamisel teatavaks, et töö ei võimalda saavutada lepingus ja selle lisades toodud eesmärke ja tulemusi või töö valmimisele esitatavaid nõudeid on võimatu saavutada, on tellijal õigus tegevuste elluviimine osaliselt või täielikult peatada ja alustada läbirääkimisi teenuse osutajaga muudatuste tegemiseks töö edasisel tegemisel. Kui leping otsustatakse lõpetada, tasutakse lõpetamise hetkeks tehtud töö eest.
    5. Lepingu täitmisel tõusetuvad vaidlused lahendatakse läbirääkimiste teel. Kokkuleppe mittesaavutamisel lahendatakse vaidlused Eesti Vabariigi seadusandlusega ettenähtud korras Tartu Maakohtus.
    6. Lepingu kehtib kuni poolte kõikide kohustuste täitmiseni.
12. **POOLTE ALLKIRJAD**

|  |  |
| --- | --- |
| **ETAG:**  /*allkirjastatud digitaalselt*/  [nimi], SA Eesti Teadusagentuur esindaja | **Teenuse osutaja:**  /*allkirjastatud digitaalselt*/  [nimi], [teenuse osutaja nimi] esindaja |
| **Ministeerium 1:**  /*allkirjastatud digitaalselt*/  [nimi], Ministeerium 2 esindaja | **Ministeerium 2:**  /*allkirjastatud digitaalselt*/  [nimi], Ministeerium 2 esindaja |